Terwyl ’n 20-jarige man van Krugersdorp bloeiend langs die pad gelê het ná ’n gru-ongeluk, het sowat 20 omstanders op hom toegesak, hom aan sy gebreekte arm rondgesleep en hom beroof.
Quinton Wagner, wie se pa vroeër vanjaar voor hom in ’n huisrooftog doodgeskiet is, veg om sy lewe in die hoësorgeenheid van die Milpark-hospitaal in Johannesburg.
Hy is Vrydagmiddag 12:00 in Krugersdorp van sy motorfiets geslinger toe ’n bakkie hom van agter getref het.
Sedert hy Vrydag in die hospitaal opgeneem is, het hy drie operasies ondergaan. Hy kan nie self asemhaal nie en is van ’n asemhalingsmasjien afhanklik, het bloed op sy longe, sy lewer is geskeur en ses van sy ribbe, sy regterarm en sleutelbeen is ook gebreek. Wagner se pankreas is beskadig en hy het beserings aan sy bene.
Henemann het gesê die jong man se regterarm was so erg gebreek dat die been by sy hemp uitgesteek het.
“Ek en ’n vriend was nie te ver van die ongelukstoneel nie en het soontoe gejaag. Ek kon my oë nie glo nie.
“Ons het gesien hoe die seun aan sy arms gesleep word. Toe ons uit my bakkie spring, het van die rowers op ons toegesak. Die rowers het die seun se motorfietshelm van sy kop geruk. Die seun het op sy rugsak gelê. Die rowers het hom soos ’n stuk lap rondgepluk om dit te kry. Hulle het ook onder mekaar baklei om sy skoene af te pluk.”